Cal avançar en el desenvolupament d'ecosistemes equilibrats i productius, mitjançant l'aplicació d'una silvicultura adaptada a les característiques del territori i procurar la fixació poblacional de les zones de muntanya.
La potenciació de l'aprofitament dels recursos forestals de manera sostinguda, que donen rendes directes, i la possibilitat d'incrementar els seus valors, depenen de la capacitat de la indústria transformadora d'adaptar-se a les exigències dels productes de més valor afegit que demana el mercat.
Aquests són els productes que donen rendes directes:
Arbre de Nadal: a Catalunya, se n'ha regulat la comercialització.
El costum d'utilitzar un arbre per Nadal té l'origen en la tradició germànica.
Reben el nom d'avets tots els arbres que es troben al mercat en aquestes dates.
Les espècies més habituals per a aquesta finalitat són: la pícea ( Picea abies ), avet de Masjoan ( Abies x. masjoani ), avet ( Abies a lba), pinsap ( Abies pinsapo ).
La gran demanda d'aquest tipus de plantes durant las festes de Nadal ha propiciat la creació de conreus específics i camps de cultiu, activitat que s'està realitzant principalment en zones del Montseny i de les Guilleries.
Evidentment, es tracta de tècniques més properes al sector agrícola que a una activitat pròpiament forestal; per diferenciar-les es va fer una regulació específica.
Recordeu, a l'hora de comprar un arbre de Nadal, que aquest ha de portar una etiqueta d'identificació, així es garanteix una qualitat i un origen.
L'etiqueta que porta garanteix l'origen i la sostenibilitat de la plantació de la qual procedeix.
Vesc ( Viscum album ): hi ha la creença que aquesta planta és portadora de fertilitat i bona sort.
És paràsita de les parts aèries d'alguns arbres i es manté verda tot l'any; per aquest motiu va ser considerada sagrada pels celtes.
És molt fàcil reconèixer-la pels fruits, generalment de color blanc i enganxosos.
La seva recol·lecció no està regulada.
Grèvol ( Ilex aquifolium ): arbre de gran valor ecològic, ja que a l'hivern és la base alimentària i el refugi de moltes espècies de fauna salvatge.
Cal recordar que és una espècie protegida a Catalunya i que només se'n poden comercialitzar els exemplars propagats en planters i les partides de rames procedents d'altres territoris (on no sigui protegit) amb l'autorització del lloc d'origen.
Trieu altres ornaments i vetllareu tant per aquesta espècie com per la supervivència dels animals del bosc.
Molsa (briòfit): la molsa és una petita planta de color verd i se'n troba tot l'any.
Té una gran capacitat de retenció d'aigua i d'acumulació de nutrients, és l'hàbitat d'animals petits, serveix de substrat per a la germinació de llavors d'altres plantes i protegeix el sòl.
Així doncs, té una funció molt important dins del bosc.
Us aconsellem que busqueu alternatives a la molsa per als pessebres, com ara, gespes artificials o naturals, sorra, pedres, o bé que la reutilitzeu.
Ponsètia ( Euphorbia pulcherrima ): planta originària de Mèxic.
El qualificatiu de pulcherrima fa referència a la seva bellesa.
Actualment, és habitual trobar-la a les cases; s'ha popularitzat gràcies al seu espectacular color i per la manca d'altres flors en aquesta època.
Galzeran ( Ruscus aculeatus ): té uns fruits arrodonits i vermells enganxats a les fulles falses, que contrasten amb el verd de la resta de la planta.
La pressió recol·lectora per utilitzar-lo com a ornamentació nadalenca ha fet que s'hagi reduït en algunes àrees.
Els bolets són l'òrgan reproductor dels micelis que constitueixen els fongs.
Els fongs transformen les restes de la matèria orgànica d'animals i plantes en substàncies aprofitables pels vegetals.
A més, els micelis dels fongs formen part de l'estructura del sòl, que és el suport imprescindible per al desenvolupament de la vida vegetal i, per extensió, de tota mena de vida.
Uns són tòxics, d'altres comestibles, però la majoria no tenen cap interès culinari.
Al final de l'estiu i a principis de la tardor sovint es diu que és l'època dels bolets, ja que és el període en què resulta més fàcil trobar-ne.
El costum de menjar bolets a Catalunya està molt arrelat socialment i incorporat a la gastronomia.
En alguns indrets excessivament freqüentats per boletaires, així com per gent que no sap comportar-se al bosc i que desconeix les diferents classes de bolets, es generen problemes que cal evitar seguint els consells següents:
En totes les activitats desenvolupades al medi natural hem de respectar i, fins i tot, protegir en la mesura que es pugui l'entorn que ens envolta.
Font: Centre Tecnològic Forestal de Catalunya (document en castellà)
Quan parlem de pinyó, ens referim a la fruita seca que és la llavor del fruit (pinya), habitualment la del pi pinyer ( Pinus Pinea ), ja que, a diferència de la resta de les espècies de pins, és comestible.
La recol·lecció de la pinya és una activitat regulada, per exercir-la cal tenir la llicència i el permís per part de la propietat.
Entre els aspectes regulats destaca el període, comprès entre l'1 de novembre i el 15 de maig, la forma, perquè es fa amb sistemes i eines que no danyin l'arbre i l'obligació de deixar a l'arbre cinc pinyes de les produïdes durant l'any, ja que a l'arbre hi conviuen pinyes de tres períodes vegetatius diferents.